b'\n_START_ARTICLE_\nPentti Kaartinen\n_START_PARAGRAPH_\nPentti Kaartinen (19. elokuuta 1927 Lappeenranta \xe2\x80\x93 15. huhtikuuta 2016 Helsinki) oli suomalainen laulaja ja lauluntekij\xc3\xa4._NEWLINE_Kaartinen asui lapsuutensa ja nuoruutensa Inkeroisissa. Is\xc3\xa4 oli kiert\xc3\xa4v\xc3\xa4 kauppias, ja Kaartinen itsekin teki leip\xc3\xa4ty\xc3\xb6ns\xc3\xa4 p\xc3\xa4\xc3\xa4osin kaupank\xc3\xa4ynnin parissa ja perusti Helsinkiin lihakauppoja._NEWLINE_Kaartisen tekemist\xc3\xa4 kappaleista on ensimm\xc3\xa4isen\xc3\xa4 levytetty \xe2\x80\x9dAuton apumies\xe2\x80\x9d, jonka h\xc3\xa4n esitti Linnanm\xc3\xa4ell\xc3\xa4 voittamassaan uusien esiintyvien kykyjen kilpailussa 1950. H\xc3\xa4nell\xc3\xa4 oli elokuvarooleja elokuvissa Kes\xc3\xa4y\xc3\xb6n lapset ja Kaunis Kaarina. Reino Helismaahan h\xc3\xa4n tutustui 1954, kun t\xc3\xa4m\xc3\xa4 esiintyi vaalikiertueella Hesperian puistossa, ja he esiintyiv\xc3\xa4t sittemmin yhdess\xc3\xa4. Yhteisty\xc3\xb6n tuloksena syntyi my\xc3\xb6s levytyksi\xc3\xa4 ja televisiomainoksia. Kaartinen teki tekstit yhteens\xc3\xa4 30 levypuoleen, ja osa oli my\xc3\xb6s h\xc3\xa4nen s\xc3\xa4vellyksi\xc3\xa4\xc3\xa4n. H\xc3\xa4nen menestynein kappaleensa oli humppaiskelm\xc3\xa4 \xe2\x80\x9dL\xc3\xa4hde Lappiin\xe2\x80\x9d, jonka h\xc3\xa4n teki 1970-luvulla._NEWLINE_Kaartinen kirjoitti salanimell\xc3\xa4 Olavi Karela kirjan Autolla \xe2\x80\x9dKanarian saarille\xe2\x80\x9d eli Rattijuopon p\xc3\xa4iv\xc3\xa4kirja (Tammi 1960). Irwin Goodman teki my\xc3\xb6hemmin samannimisen kappaleen.'